লা ফিয়েস্তা দেল চিভো

***লা ফিয়েস্তা দেল চিভো*** () হল পেরুভীয় সাহিত্যে নোবেল পুরস্কার বিজয়ী মারিও বার্গাস ইয়োসা রচিত ২০০০ সালের স্পেনীয় ভাষার উপন্যাস। বইটি ডোমিনিকান প্রজাতন্ত্রের পটভূমিতে রচিত এবং এতে ডোমিনিকান স্বৈরশাসক রাফায়েল ত্রুহিয়োর হত্যাকাণ্ড ও তার পরবর্তী ঘটনাসমূহকে দুই প্রজন্মের ব্যবধানে দুটি ভিন্ন দৃষ্টিকোণ থেকে চিত্রিত করেছে: প্রথমটি হত্যাকাণ্ডের সময় ও তার ঠিক পরে ১৯৬১ সালের মে মাসে; এবং দ্বিতীয়টি পঁয়ত্রিশ বছর পরে ১৯৯৬ সালে। বইটি জুড়ে ১৯৫০-এর দশকে একনায়কতন্ত্রের উত্থান এবং দ্বীপটি ও এর বাসিন্দাদের উপ এই একনায়কতন্ত্রের প্রভাব চিত্রিত করা হয়েছে।

এই উপন্যাসে তিনটি পরস্পর সংযুক্ত গল্পরেখা রয়েছে। প্রথম গল্পে দেখা যায় উরানিয়া কাবরাল নামে একজন মহিলা দীর্ঘদিন পর তার অসুস্থ বাবার সাথে দেখা করতে ডোমিনিকান প্রজাতন্ত্রে ফিরে আসেন। ঘটনাক্রমে, তিনি তার শৈশবের কিছু ঘটনার কথা স্মরণ করেন এবং তার চাচী ও চাচাতো ভাইদের কাছে দীর্ঘদিন ধরে গোপন রাখা একটি গোপন কথা বলেন। দ্বিতীয় গল্পরেখাটি ত্রুহিয়োর জীবনের শেষ দিনে তার ঘুম থেকে ওঠা থেকে তার মৃত্যু পর্যন্ত আবর্তিত এবং এতে দেখা যায় উরানিয়ার বাবাও শাসনব্যবস্থার অভ্যন্তরীণ পরিমণ্ডলে ছিলেন। তৃতীয় অংশে ত্রুহিয়োর খুনিদের সন্ধান পাওয়া যায়, যারা পূর্ববর্তী সরকারের অনুগত ছিলেন। তারা সেদিন গভীর রাত পর্যন্ত ত্রুহিয়োর গাড়ির জন্য অপেক্ষা করছিলেন এবং হত্যাকান্ডের পর এই গল্পে হত্যাকারীদের নিপীড়নের চিত্র দেখা যায়। বইটির প্রতিটি অংশ ডোমিনিকান প্রজাতন্ত্রের অতীত ও বর্তমানের রাজনৈতিক ও সামাজিক পরিবেশ সম্পর্কে ভিন্ন ভিন্ন দৃষ্টিভঙ্গি তুলে ধরে। 

পাঠকদের শাসকগোষ্ঠীর নিম্নগামিতা, ত্রুহিয়োর হত্যাকাণ্ড এবং তার পরবর্তী ঘটনাবলি অভ্যন্তরীণ পরিমণ্ডলের সংশ্লিষ্ট ব্যক্তিবর্গ, ষড়যন্ত্রকারী এবং একজন মধ্যবয়সী নারীর দৃষ্টিকোন থেকে দেখানো হয়েছে। তাই উপন্যাসটি স্বৈরাচারী ক্ষমতার একটি ক্যালাইডোস্কোপিক প্রতিকৃতি, যার মধ্যে রয়েছে এর মনস্তাত্ত্বিক ও দীর্ঘমেয়াদী প্রভাব। উপন্যাসের বিষয়বস্তুতে রয়েছে ক্ষমতা ও দুর্নীতির প্রকৃতি এবং দৃঢ়ভাবে লিঙ্গভিত্তিক ভূমিকাসহ কঠোরভাবে শ্রেণিবদ্ধ সমাজে পুরুষতন্ত্র বা যৌন বিকৃতির সাথে তাদের সম্পর্ক। স্মৃতি ও স্মরণ করার প্রক্রিয়াও একটি গুরুত্বপূর্ণ বিষয়বস্তু, বিশেষ করে উরানিয়ার বর্ণনায় যখন তিনি ডোমিনিকান প্রজাতন্ত্রে তার যৌবনের দিনগুলোর কথা স্মরণ করেন। তার গল্প (ও সামগ্রিকভাবে বইটি) শেষ হয় যখন তিনি ১৪ বছর বয়সে দেশ ছেড়ে চলে যাওয়ার ভয়ঙ্কর ঘটনাবলি বর্ণনা করেন।

বার্গাস ইয়োসা কাল্পনিক উপাদান ও ঐতিহাসিক ঘটনাবলিকে একত্রিত করেছেন: বইটি কোনও তথ্যচিত্র নয় এবং উদাহরণস্বরূপ, কাবরাল পরিবার সম্পূর্ণ কাল্পনিক। অন্যদিকে, ত্রুহিয়ো ও ত্রুহিয়োর হত্যাকারীদের চরিত্রগুলো ঐতিহাসিক রেকর্ড থেকে নেওয়া হয়েছে; বার্গাস ইয়োসা এই ব্যক্তিবর্গের গল্পগুলোতে বর্বরতা ও নিপীড়নের বাস্তব ঐতিহাসিক ঘটনাবলিকে বুনেছেন, যাতে শাসনের প্রকৃতি ও এর প্রতিক্রিয়াগুলো আরও আলোকিত হয়। বার্গাস ইয়োসার ভাষায়, "এটি একটি উপন্যাস, ইতিহাসের বই নয়, তাই আমি অনেক, অনেক স্বাধীনতা নিয়েছি। [. . .] আমি মৌলিক তথ্যগুলোকে সম্মান করেছি, তবে গল্পটিকে আরও বিশ্বাসযোগ্য করে তোলার জন্য আমি অনেক কিছু পরিবর্তন ও বিকৃত করেছি - এবং আমি অতিরঞ্জিত করিনি।"

*লা ফিয়েস্তা দেল চিভো* বিপুল ইতিবাচক প্রতিক্রিয়া অর্জন করে, কয়েকজন সমালোচক বইটিতে যৌনতা ও ক্ষমতার সম্পর্কের উপস্থাপন এবং সহিংস ঘটনাবলির বর্ণনা নিয়ে ইতিবাচক মন্তব্য করেন। একনায়কতন্ত্রের সাথে সম্পর্কিত নৃশংসতার জোরালো অনুসন্ধান এবং পরম ক্ষমতার বিপত্তির প্রমাণ।

এই উপন্যাসের *[[দ্য ফিস্ট অব দ্য গোট (চলচ্চিত্র)|চলচ্চিত্ররূপ]]* ২০০৫ সালে মুক্তি পায়। এতে শ্রেষ্ঠাংশে অভিনয় করেন ইজাবেল্লা রোসসেল্লিনি, পল ফ্রিম্যান ও টমাস মিলিয়ান। হোর্হে আলি ত্রিয়ানা ও তার কন্যা ভেরোনিকা ত্রিয়ানা ২০০৩ সালে এর নাট্যরূপ রচনা করেন।

## পটভূমি
*লা ফিয়েস্তা দেল চিভো* পেরুর বাইরে পটভূমিতে রচিত বার্গাস ইয়োসার দ্বিতীয় উপন্যাস (প্রথমটি *[[লা গেররা দেল ফিন দেল মুন্দো]]*)। বইটির কেন্দ্রীয় চরিত্র একজন নারী যা অসচরাচর: এ ব্যাপারে সমালোচক লিন ওয়ালফোর্ড বইটির কেন্দ্রীয় চরিত্র এবং বার্গাস ইয়োসার পরবর্তী বই *[[এল পারাইসো এন লা ওত্রা এস্কিনা]]* সম্পর্কে লিখেন "দুটি বইই তার আগের উপন্যাসগুলোর অন্য কোনও নারী চরিত্রের থেকে সম্পূর্ণ আলাদা।"

এই উপন্যাসটি ডোমিনিকান প্রজাতন্ত্রের রাফায়েল লেওনিদাস ত্রুহিয়োর মোলিনার একনায়কতান্ত্রিক শাসনব্যবস্থা নিয়ে নিরীক্ষা করে। ইতিহাসবিদ এরিক রুর্ডার ভাষায়, ত্রুহিয়ো "ডোমিনিকান ও ক্যারিবিয়ান ইতিহাসে ব্যাপক প্রভাবশালী" ছিলেন, যিনি ১৯৩০ সালে ক্ষমতা দখল থেকে শুরু করে ১৯৬১ সালে তার হত্যার মধ্যবর্তী একত্রিশ বছরের সময়কালে "বিংশ শতাব্দীর অন্যতম টেকসই শাসনব্যবস্থা" পরিচালনা করেছিলেন। ত্রুহিয়ো মার্কিন যুক্তরাষ্ট্র কর্তৃক দ্বীপ দখলের সময় মার্কিন যুক্তরাষ্ট্রের নৌসেনাবাহিনীর সাথে প্রশিক্ষণ নিয়েছিলেন এবং ১৯২১ সালে হাইনা মিলিটারি একাডেমি থেকে স্নাতক ডিগ্রি অর্জন করেছিলেন। ১৯২৪ সালে মার্কিন যুক্তরাষ্ট্র চলে যাওয়ার পর তিনি ডোমিনিকান জাতীয় পুলিশের প্রধান হন, যা তার নেতৃত্বে ডোমিনিকান জাতীয় সেনাবাহিনী ও পরবর্তীকালে ত্রুহিয়োর ব্যক্তিগত "কার্যত স্বায়ত্তশাসিত শক্তি ঘাঁটিতে" রূপান্তরিত হয়।

ত্রুহিয়ো দাপ্তরিকভাবে শুধু ১৯৩০ থেকে ১৯৩৮ সাল পর্যন্ত এবং ১৯৪২ থেকে ১৯৫২ সাল পর্যন্ত একনায়ক ছিলেন, কিন্তু পুরো সময়কাল জুড়ে কার্যকর ক্ষমতায় ছিলেন। যদিও তার শাসনব্যবস্থা ব্যাপকভাবে জাতীয়তাবাদী ছিল, ড্যানিয়েল চিরট মন্তব্য করেন যে তার "কোন নির্দিষ্ট মতাদর্শ" ছিল না এবং তার অর্থনৈতিক ও সামাজিক নীতিগুলো মূলত প্রগতিশীল ছিল।

উপন্যাসটির শিরোনাম জনপ্রিয় ডোমিনিকান মেরেঙ্গি সঙ্গীত *মাতারন আল চিভো* ("তারা ছাগল হত্যা করেছিল") থেকে নেওয়া হয়েছে, যা ১৯৬১ সালে ৩০শে মে ত্রুহিয়োর হত্যাকাণ্ডের কথা উল্লেখ করে। মেরেঙ্গি হল ১৯২০-এর দশকে নিকো লোরার সৃষ্ট এক ধরনের সঙ্গীত শৈলী এবং ত্রুহিয়ো নিজেই সক্রিয়ভাবে এর প্রচার করেছিলেন। এটি এখন দেশটির জাতীয় সঙ্গীত হিসেবে বিবেচিত হয়। সাংস্কৃতিক সমালোচক জুলি সেলার্স ও স্টিফেন রপ এই বিশেষ মেরেঙ্গি সঙ্গীত সম্পর্কে মন্তব্য করেছেন যে, স্বৈরশাসককে এমন একটি প্রাণী হিসেবে কল্পনা করে যাকে ভাপে সিদ্ধ খাদ্যে পরিণত করা যেতে পারে (যেমনটি প্রায়শই ডোমিনিকান প্রজাতন্ত্রের মহাসড়কে ছাগল মেরে ফেলার পর হয়ে থাকে), এই গানটি "যারা মেরেঙ্গি পরিবেশন করে, শোনে ও এর তালে নাচে তাদের উপর এবং যারা তিন দশকেরও বেশি সময় এই সঙ্গীত শোনেনি তাদের নিজেদের উপর নিয়ন্ত্রণের বোধ জাগ্রত করে।" বার্গাস ইয়োসা তার উপন্যাসের শুরুতে *মাতারন আল চিভো*র গীত উদ্ধৃত করেছেন।

## গল্প সংক্ষেপ
উপন্যাসটির গল্পের বর্ণনা তিনটি স্বতন্ত্র ধারায় বিভক্ত। একটি কাল্পনিক ডোমিনিকান চরিত্র উরানিয়া কাবরালকে কেন্দ্র করে; অন্যটি ত্রুহিয়ো হত্যাকাণ্ডে জড়িত ষড়যন্ত্রকারীদের নিয়ে আলোচনা করে; এবং তৃতীয়টি ত্রুহিয়োর নিজের উপর আলোকপাত করে। উপন্যাসটি এই গল্পগুলোর মধ্যে পর্যায়ক্রমে ঘুরে বেড়ায়, ১৯৬১ থেকে ১৯৯৬ সাল পর্যন্ত সামনে ও পিছনে আসা-যাওয়া করে, পাশাপাশি ত্রুহিয়োর শাসনামলের প্রারম্ভিক সময়ের কথা বারবার স্মরণ করিয়ে দেয়।

*লা ফিয়েস্তা দেল চিভো*-র গল্প শুরু হয় উরানিয়ার নিজ শহর সান্তো দোমিঙ্গোতে ফিরে আসার মাধ্যমে, রাফায়েল ত্রুহিয়োর ক্ষমতায় থাকাকালীন যে শহরটির নামকরণ করা হয়েছিল সিউদাদ ত্রুহিয়ো। এই গল্পটি মূলত আত্মদর্শনমূলক, পঁয়ত্রিশ বছর আগে ডোমিনিকান প্রজাতন্ত্র থেকে তার প্রস্থানের পূর্ববর্তী ঘটনাবলির সাথে উরানিয়ার স্মৃতি ও তার নিজের ভিতরের অস্থিরতার সাথে সম্পর্কিত। ১৯৬১ সালে ত্রুহিয়োর ক্ষীয়মাণ শাসন থেকে উরানিয়া পালিয়ে এসে দাবি করেন যে তিনি মিশিগানে সন্ন্যাসীদের তত্ত্বাবধানে পড়াশোনা করার পরিকল্পনা করেছিলেন। পরবর্তী দশকগুলোতে তিনি নিউ ইয়র্কের একজন বিশিষ্ট ও সফল আইনজীবী হয়ে ওঠেন। অবশেষে ১৯৯৬ সালে অনিচ্ছা সত্ত্বেও তিনি ডোমিনিকান প্রজাতন্ত্রে ফিরে আসেন, তার আগে তাকে তার বাবা ও তার অতীতের বিষয়গুলোর মুখোমুখি হতে বাধ্য হতে হয় যা তিনি দীর্ঘদিন ধরে উপেক্ষা করে আসছেন। যখন উরানিয়া তার অসুস্থ বাবা অগাস্টিন কাবরালের সাথে কথা বলেন, তখন তিনি ক্রমশ সেই রাগ ও ঘৃণার কথা মনে করেন যা তাকে নীরবতার পঁয়ত্রিশ বছরের ঘটনাবলির দিকে ধাবিত করে। উরানিয়া তার বাবার রাজনৈতিক অপমানের দিকে পতিত হওয়ার কথা পুনর্ব্যক্ত করেন, একই সাথে তার সাথে হওয়া বিশ্বাসঘাতকতার কথা উল্লেখ করেন যা উরানিয়ার গল্প ও ত্রুহিয়োর গল্পের গুরুত্বপূর্ণ বিষয়।

দ্বিতীয় ও তৃতীয় গল্পের পটভূমি ১৯৬১ সালের ৩০শে মে ত্রুহিয়োর হত্যার পূর্ববর্তী ও পরবর্তী সপ্তাহ। প্রত্যেক হত্যাকারীর তাদের নিজেদের অতীতের গল্প রয়েছে, যা হত্যার ষড়যন্ত্রে তাদের জড়িত থাকার কারণ ব্যাখ্যা করে। ত্রুহিয়ো ও তার শাসনব্যবস্থা নির্যাতন ও বর্বরতার মাধ্যমে, অথবা তাদের গর্ব, ধর্মীয় বিশ্বাস, নৈতিকতা ও প্রিয়জনদের উপর আক্রমণের মাধ্যমে তাদের প্রত্যেকের সাথে অন্যায় করেছে। বার্গাস ইয়োসা ত্রুহিয়োর মৃত্যুর রাতে "ছাগলের" জন্য অপেক্ষমান ষড়যন্ত্রকারীদের স্মৃতিগুলো স্মরণ করার মধ্য দিয়ে সেসকল ব্যক্তিদের গল্প বুনেছেন। এই গল্পগুলোর সাথে আন্তঃসংযুক্ত রয়েছে সেই সময়ের অন্যান্য বিখ্যাত ত্রুহিয়োপন্থীদের কর্মকাণ্ড: তাদের মধ্যে উল্লেখযোগ্য হলেন পুতুল রাষ্ট্রপতি হোয়াকিন বালাগের; সামরিক গোয়েন্দা পরিষেবা (সিম)-এর নির্দয় প্রধান জনি আবেস গার্সিয়া এবং আরও অনেকে - কিছু বাস্তব, কিছু ঐতিহাসিক ব্যক্তিত্বের সংমিশ্রণ ও কিছু সম্পূর্ণ কাল্পনিক।

তৃতীয় কাহিনীটিতে রাফায়েল লেওনিদাস ত্রুহিয়ো মোলিনার চিন্তাভাবনা ও উদ্দেশ্য নিয়ে বর্ণনা রয়েছে। "দ্য গোট" সম্পর্কিত পরিচ্ছেদসমূহ তার সময়ের প্রধান ঘটনাবলিকে স্মরণ করিয়ে দেয়, যার মধ্যে রয়েছে ১৯৩৭ সালে হাজার হাজার ডোমিনিকান হাইতীয়দের হত্যা। এসকল পরিচ্ছেদসমূহে স্নায়ুযুদ্ধের সময় ডোমিনিকান প্রজাতন্ত্রের উত্তেজনাপূর্ণ আন্তর্জাতিক সম্পর্কের বর্ণনা রয়েছে, বিশেষ করে জন এফ. কেনেডির রাষ্ট্রপতিত্বে মার্কিন যুক্তরাষ্ট্রের সাথে এবং ফিদেল কাস্ত্রোর অধীনে কিউবার সাথে। বার্গাস ইয়োসা ত্রুহিয়োর অন্তর্নিহিত চিন্তাভাবনাগুলোও আন্দাজ করেন এবং এমন একজন ব্যক্তির চিত্র আঁকেন যার শরীর ধীরে ধীরে তাকে পরাস্ত্র করছে। ত্রুহিয়ো তার অসংযম ও পুরুষত্বহীনতা উভয়ের কারণে কষ্ট পাচ্ছিলেন। অবশেষে, তার গল্পটি যখন উরানিয়ার বর্ণনার সাথে মিলিত হয় তখন দেখা যায় ত্রুহিয়ো উরানিয়াকে যৌন নিপীড়ন করেছিলেন। উরানিয়াকে কাছে পেয়ে তার যৌন উত্তেজনা জাগ্রত না হলে হতাশায় তাকে খালি হাতে ধর্ষণ করেন। এই ঘটনাটি তার নিজের বাবার প্রতি উরানিয়ার অপমান ও ঘৃণার মূল বিষয়। তাছাড়া, এটি তার উপর ত্রুহিয়োর বারবার রাগের কারণ, যে তার পুরুষত্বহীনতা ও আবেগ দেখেছিল এবং সেই সাথে এটি ত্রুহিয়োর হত্যার রাতে অন্য একটি মেয়ের সাথে রাত কাটাতে যাওয়ার কারণও।

উপন্যাসের শেষ পরিচ্ছেদগুলোতে তিনটি কাহিনী পৌনঃপুনিকভাবে সংঘটনের মাধ্যমে যোগসূত্র স্থাপন করে। এই পরিচ্ছেদগুলোর বর্ণনা বিশেষভাবে তমসাচ্ছন্ন কারণ এগুলো মূলত সরকারি এজেন্টদের হাতে খুনিদের ভয়াবহ নির্যাতন ও মৃত্যু, অভ্যুত্থানের ব্যর্থতা, উরানিয়ার ধর্ষণ এবং ত্রুহিয়োর সবচেয়ে নিষ্ঠুর সমর্থকদের ষড়যন্ত্রকারীদের উপর তাদের ভয়াবহ প্রতিশোধ নেওয়ার এবং দেশ ছেড়ে পালানোর সুযোগ দেওয়ার সাথে সম্পর্কিত। উরানিয়ার বাড়ি ফিরে যাওয়ার প্রস্তুতি নেওয়া ও ডোমিনিকান দ্বীপে বসবাসকারী তার পরিবারের সাথে যোগাযোগ রাখার জন্য দৃঢ়প্রতিজ্ঞার মধ্য দিয়ে বইটি সমাপ্ত হয়।

## চরিত্রাবলি
### বর্তমান
**উরানিয়া কাবরাল** ও তার পিতা **অগাস্টিন কাবরাল** দুজনেই উপন্যাসের বর্তমান সময় ও ঐতিহাসিক অংশে বিদ্যমান রয়েছেন। ১৪ বছর বয়সে উরানিয়া ডোমিনিকান প্রজাতন্ত্র ছেড়ে যাওয়ার পর ১৯৯৬ সালে প্রথমবারের মতো ডোমিনিকান প্রজাতন্ত্রে ফিরে আসেন। তিনি নিউ ইয়র্কের একজন সফল আইনজীবী যিনি গত ৩৫ বছরের বেশিরভাগ সময় তার শৈশবের বেদনা কাটিয়ে ওঠার চেষ্টা করেছেন, তিনি ত্রুহিয়ো ও ডোমিনিকান ইতিহাসের প্রতি কেতাবি আকর্ষণের মধ্য দিয়ে এই লক্ষ্যমাত্রা অর্জন করেছেন। উরানিয়া তার অতীতের ঘটনাবলি নিয়ে গভীরভাবে উদ্বিগ্ন এবং সেই ঘটনাবলিতে তার বাবা অগাস্টিনের ভূমিকা সম্পর্কে তার মুখোমুখি হতে বাধ্য হন। উরানিয়া তার বাবার সাথে দেখা করতে যান, যিনি বয়সের কারণে ও তীব্র স্ট্রোক করে এতটাই দুর্বল হয়ে পড়েছেন যে তিনি তার উপস্থিতিতে শারীরিকভাবে সাড়া দিতে পারছেন না, কথা বলা তো দূরের কথা। অগাস্টিন অসহায়ভাবে শোনেন উরানিয়া তার অতীতের কথা স্মরণ করছেন এবং তাকে "পণ্ডিত কাবরাল" হিসেবে উল্লেখ করেন, যিনি ত্রুহিয়োর অভ্যন্তরীণ পরিমণ্ডলের উচ্চপদস্থ সদস্য ছিলেন ও তার করুণা থেকে কঠিনভাবে তার পতন হয়। উরানিয়া ডোমিনিকান নেতা কর্তৃক তার ধর্ষণের ঘটনায় অগাস্টিনের ভূমিকা এবং পরবর্তীকালে জীবনব্যাপী কৌমার্য ও মানসিক আঘাতের বর্ণনা করেন। উপন্যাসের বর্তমান অংশে আগাস্টিনের চরিত্রটি মূলত ত্রুহিয়োর যুগের উরানিয়ার স্মৃতিচারণের জন্য অনুনাদক হিসেবে কাজ করে এবং অগাস্টিন কাবরালের অপমান ও উরানিয়ার দেশ থেকে পালিয়ে যাওয়ার ঘটনাবলিকেও তুলে ধরে। ত্রুহিয়োর শাসনামলে উরানিয়ার অভিযোগের আকুলতা ও তার নিজস্ব কর্মকাণ্ডের ব্যাপকতা সত্ত্বেও তার প্রতিক্রিয়া যথাসামান্য বা অপ্রগল্ভ ছিল।

### ত্রুহিয়োর শাসনামল
[থাম্ব|ডান|220px|ডোমিনিকান প্রজাতন্ত্রের স্বৈরশাসক ও ''লা ফিয়েস্তা দেল চিভো''-এর কেন্দ্রীয় চরিত্র [রাফায়েল ত্রুহিয়ো।]]
**[[রাফায়েল ত্রুহিয়ো]]**, যিনি "দ্য গোট", "দ্য চিফ" ও "দ্য বেনিফ্যাক্টর" নামেও পরিচিত, একটি কাল্পনিক চরিত্র যা ১৯৩০ থেকে ১৯৬১ সাল পর্যন্ত ডোমিনিকান প্রজাতন্ত্রের স্বৈরশাসক এবং ১৯৩০ থেকে ১৯৩৮ সাল ও ১৯৪৩ থেকে ১৯৫২ সাল পর্যন্ত প্রজাতন্ত্রের দাপ্তরিক রাষ্ট্রপতির উপর ভিত্তি করে রচিত। "লা ফিয়েস্তা দেল চিভো" বইতে, বার্গাস ইয়োসা স্বৈরশাসকের অন্তর্নিহিত চিন্তাভাবনা কল্পনা করেন এবং তার নিজস্ব দৃষ্টিকোণ থেকে ছাগলের অন্তিম সময়গুলো পুনরায় বর্ণনা করেন।

ত্রুহিয়োর চরিত্রটি বার্ধক্য এবং অসংযম ও পুরুষত্বহীনতার মত শারীরিক সমস্যার সাথে লড়াই করে। কাল্পনিক ঘটনা ও প্রথম পুরুষের বর্ণনার মাধ্যমে পাঠককে সেই ব্যক্তির সম্পর্কে অন্তর্দৃষ্টি দেওয়া হয় যিনি তার "একত্রিশ বছরের ভয়াবহ রাজনৈতিক অপরাধের" সময়, দেশের অবকাঠামো ও সামরিক বাহিনীকে আধুনিকীকরণ করেছিলেন, কিন্তু যার শাসনব্যবস্থা বিদেশি শত্রুদের উপর আক্রমণের (বিশেষ করে ভেনেজুয়েলার রাষ্ট্রপতি রোমুলো বেতানকোর্টের হত্যার চেষ্টা) মাধ্যমে ১৯৫০-এর দশকে আমেরিকান স্টেটস সংস্থা কর্তৃক ডোমিনিকান প্রজাতন্ত্রের উপর অর্থনৈতিক নিষেধাজ্ঞা আরোপের দিকে ধাবিত করেছিল। ফলস্বরূপ সংগঠিত অর্থনৈতিক মন্দা অন্যান্য বিষয়ের সাথে সম্মিলিত হয়ে সিআইএ-সমর্থিত হত্যার ষড়যন্ত্রের দিকে ধাবিত করে, যা ১৯৬১ সালের ৩০শে মে ত্রুহিয়োর জীবনের সমাপ্তি টেনে দেয়।

ত্রুহিয়োর শাসনব্যবস্থাকে সমর্থন দিয়ে গেছেন মিলিটারি ইন্টেলিজেন্স সার্ভিস (সিম) এর প্রধান জনি আবেস গার্সিয়া, একজন নৃশংস ব্যক্তি যাকে অনেক "নিখোঁজ হওয়া, ... মৃত্যুদণ্ড, ... হঠাৎ অপমানিত হওয়া" এর জন্য দায়ী করা হয়। আবেস ও তার গোয়েন্দা কর্মকর্তারা তাদের নিষ্ঠুরতার জন্য কুখ্যাত, বিশেষ করে ভিন্নমতাবলম্বীদের হাঙ্গর-সংবলিত পানিতে ফেলে হত্যা করার জন্য। কর্নেল আবেস "শয়তান হতে পারে, কিন্তু তিনি নেতার জন্য দরকারী; খারাপ সবকিছুই তার মধ্যে রয়েছে এবং শুধু ভালোটাই ত্রুহিয়োর জন্য"। ত্রুহিয়োর ছেলে রামফিস ত্রুহিয়ো তার একজন অনুগত সমর্থক। মার্কিন যুক্তরাষ্ট্রের স্কুলে পড়াশোনা করার ব্যর্থ প্রচেষ্টার পর রামফিস তার বাবার সেনাবাহিনীতে চাকরি করার জন্য ডোমিনিকান প্রজাতন্ত্রে ফিরে আসে। সে একজন লম্পট হিসেবে সুপরিচিত। ত্রুহিয়োর মৃত্যুর পর রামফিস প্রতিশোধ নিতে চায়, এমনকি হত্যার ষড়যন্ত্রে অংশ নেওয়ার জন্য তার চাচা জেনারেল হোসে রোমানকে নির্যাতন ও হত্যা করার চেষ্টা করে।

ত্রুহিয়োর পুতুল রাষ্ট্রপতি হোয়াকিন বালাগেরও তার সমর্থক ছিলেন এবং শুরুতে তার আপাতদৃষ্টিতে নিরীহ চরিত্রের কোনও বাস্তব ক্ষমতা ছিল না। ত্রুহিয়োর মৃত্যুর পর বালাগেরের শান্ত ও প্রশান্তি তার চরিত্রে প্রকৃত পরিবর্তন নিয়ে আসে। এ প্রসঙ্গে জেনারেল রোমান মন্তব্য করেন যে "এই তুচ্ছ মানুষটি যাকে সবাই সর্বদা একজন নিছক কেরানি, শাসনব্যবস্থার একেবারে আলংকারিক ব্যক্তিত্ব বলে মনে করত, তিনি আশ্চর্যজনক কর্তৃত্ব অর্জন করতে শুরু করেছিলেন"। বইয়ের শেষ অংশে বেশিরভাগ কর্মকাণ্ড পরিচালনা করেন বালাগের।

### ষড়যন্ত্রকারী
এই হত্যাকাণ্ডের কাহিনী মূলত চারজন ষড়যন্ত্রকারীর উপর আলোকপাত করে যারা ত্রুহিয়োর মৃত্যুর সাথে সরাসরি জড়িত ছিলেন। ত্রুহিয়োর হত্যার পর সহিংস প্রতিশোধের পর বেঁচে যাওয়া কয়েকজন ষড়যন্ত্রকারীর মধ্যে **আন্তোনিও ইমবের্ত বাররেরা** অন্যতম। ইমবের্ত একজন রাজনীতিবিদ, যিনি ত্রুহিয়োর শাসনামলের প্রতারণা ও নিষ্ঠুরতায় হতাশ হয়ে পড়েন। কিউবার আধাসামরিক বাহিনীর ত্রুহিয়োর শাসনকে উৎখাতের ব্যর্থ প্রচেষ্টার মাধ্যমে ইমবের্তের ত্রুহিয়োকে হত্যা করার প্রথম পরিকল্পনা ব্যর্থ হয়ে যায়। তার কাজ কতটা কঠিন তা বুঝতে পেরে ইমবের্ত ত্রুহিয়োকে হত্যা করার ষড়যন্ত্রে অন্যান্য ষড়যন্ত্রকারীদের সাথে যোগ দেন।

অন্যদের মধ্যে ত্রুহিয়োর ব্যক্তিগত রক্ষীদের একজন **আন্তোনিও দে লা মাজা**ও ছিলেন। সরকার কর্তৃক এই ঘটনা ধামাচাপা দেওয়ার অংশ হিসেবে আন্তোনিওর ভাইকে হত্যা করা হয় এবং আন্তোনিও ত্রুহিয়োর উপর প্রতিশোধ নেওয়ার শপথ নেন।

"তুর্ক" নামে পরিচিত **সালভাদোর এস্ত্রেলা সাদালা** একজন ধর্মপ্রাণ ক্যাথলিক, যিনি ঈশ্বরের বিরুদ্ধে শাসকগোষ্ঠীর বহু অপরাধের প্রতি ক্রুদ্ধ হয়ে ত্রুহিয়োর বিরুদ্ধে প্রতিশোধ নেওয়ার শপথ নেন। শাসকগোষ্ঠী তুর্কের পরিবারকে নির্যাতন করছে এই ভয়ে তুর্ক অবশেষে আত্মসমর্পণ করে। এরপর তুর্ক ও তার নিরীহ ভাই উভয়কেই কয়েক মাস ধরে নির্যাতন করা হয়। তার বাবা ত্রুহিয়োর প্রতি অনুগত থাকেন এবং তার সামনে তুর্ককে অস্বীকার করেন। এত কিছুর পরেও তুর্ক আত্মহত্যা করেননি এবং ঈশ্বরের প্রতি বিশ্বাস হারাননি। পরে রামফিস এবং অন্যান্য উচ্চ পর্যায়ের সরকারি কর্মকর্তারা তাকে মৃত্যুদণ্ড দেন।

তুর্কের ঘনিষ্ঠ বন্ধু **আমাদো গার্সিয়া গেরেরো**, যিনি আমাদিতো নামে পরিচিত, সেনাবাহিনীর একজন লেফটেন্যান্ট ছিলেন, যিনি ত্রুহিয়োর প্রতি তার আনুগত্যের প্রমাণ হিসেবে তার প্রিয়তমাকে ত্যাগ করেছিলেন এবং পরে নিজেকে ত্রুহিয়োর প্রতি আনুগত্য প্রমাণ করতে তার ভাইকে হত্যা করতে বাধ্য হন। নিজের প্রতি আমাদিতোর ঘৃণা ও শাসনব্যবস্থার প্রতি মোহভঙ্গ ত্রুহিয়োকে হত্যা করতে সাহায্য করার সিদ্ধান্তের দিকে ধাবিত করে। ত্রুহিয়োকে হত্যার পর সে দে লা মাজার সাথে লুকিয়ে থাকে এবং লড়াই করতে করতে মারা যায়। হত্যার পর আমাদিতো এবং আন্তোনিও দে লা মাজা তাদের গ্রেপ্তার করতে আসা সিম সদস্যদের সাথে লড়াই করার সিদ্ধান্ত নেন। তারা বন্দী হয়ে নির্যাতিত হওয়ার চেয়ে লড়াই করে মৃত্যুবরণ করার সিদ্ধান্ত নেন।

## মূল বিষয়বস্তু
*লা ফিয়েস্তা দেল চিভো*র প্রধান বিষয়বস্তুর মধ্যে রয়েছে রাজনৈতিক দুর্নীতি, পুরুষতন্ত্র, স্মৃতিশক্তি, এবং লেখনী ও ক্ষমতা। *দ্য মেলবোর্ন এজ*-এর সমালোচক ওলগা লরেঞ্জো বলেন যে সামগ্রিকভাবে বার্গাস ইয়োসার লক্ষ্য হল লাতিন ঐতিহ্যের অসঙ্গত প্রভাবসমূহকে প্রকাশ করা যা স্বেচ্ছাচারিতার জন্ম দেয়।

### রাজনৈতিক দুর্নীতি
ডোমিনিকান সমাজের কাঠামো ছিল দৃঢ় লিঙ্গভিত্তিক শ্রেণিবিন্যস্ত। শাসক রাফায়েল ত্রুহিয়ো ছিলেন একজন নিষ্ঠুর স্বৈরশাসক, যিনি তার মৃত্যুর ৩৫ বছর পরেও সান্তো দোমিঙ্গোর জনগণকে তাড়া করে বেড়ান। তিনি একজন সত্যিকারের কাউদিয়ো (সামরিক স্বৈরশাসক), যিনি নিষ্ঠুরতা ও দুর্নীতির সাথে শাসন করেন। তিনি নিজেকে পুঁজিবাদী সমাজে পূজনীয় ব্যক্তিত্ব হিসেবে গড়ে তুলেন এবং তার শাসনামলে অবক্ষয় ডেকে আনেন। দায়িত্বপূর্ণ পদে পদোন্নতির আগে একজন অফিসারকে "আনুগত্যের পরীক্ষা" উত্তীর্ণ হতে হয়। তার জনগণকে অবশ্যই সর্বোপরি তার প্রতি অনুগত থাকতে হবে। তাদের আনুগত্য পর্যায়ক্রমে জনসম্মুখে অপমান ও ভর্ৎসনার মাধ্যমে পরীক্ষা করা হয়, যদিও আনুগত্যহীনতার কাজ বিরল ছিল। ত্রুহিয়ো তার রাজনৈতিক/যৌন ক্ষমতার প্রকাশ হিসেবে নারী ও শিশু উভয়কেই নির্যাতন করেন। কিছু ক্ষেত্রে, তিনি তার নিজের লেফটেন্যান্টদের স্ত্রী বা সন্তানকে যৌন নির্যাতন করেন, যাদের অনেকেই এখনও অন্ধভাবে অনুগত। এমনকি গির্জা ও সামরিক প্রতিষ্ঠানসমূহকেও এই অত্যাচারীর আনন্দের জন্য তার হাতে নারীদের তুলে দেওয়ার জন্য নিযুক্ত করা হয়।

অনেক খুনি ত্রুহিয়োর শাসনামলের সাথে যুক্ত ছিলেন অথবা এক সময়ে তার কট্টর সমর্থক ছিলেন, কিন্তু নাগরিকদের বিরুদ্ধে রাষ্ট্র কর্তৃক সংগঠিত অপরাধের কারণে তার প্রতি তাদের সমর্থন হ্রাস পেতে থাকে। খুনিদের একজন ইমবের্ত, মিরাবাল ভগ্নিদের হত্যার প্ররোচনায় একটি মন্তব্যে এই উপলব্ধির সারসংক্ষেপ তুলে ধরেন: "তারা আমাদের পিতা, আমাদের ভাই, আমাদের বন্ধুদের হত্যা করে। এবং এখন তারা আমাদের মা-বোনদের হত্যা করছে। এবং আমরা এখানে বসে আছি, পদত্যাগ করছি, আমাদের পালা আসার অপেক্ষা করছি।" এক সাক্ষাৎকারে বার্গাস ইয়োসা ত্রুহিয়োর শাসনামলের দুর্নীতি ও বর্বরতার বর্ণনা দিয়েছেন: "তার মধ্যে লাতিন আমেরিকান স্বৈরশাসকের সমস্ত সাধারণ বৈশিষ্ট্য কম-বেশি ছিল, কিন্তু তিনি চরম পর্যায়ে চলে গিয়েছিলেন। নিষ্ঠুরতার ক্ষেত্রে, আমি মনে করি তিনি বাকিদের থেকে অনেক দূরে ছিলেন - এবং দুর্নীতিতেও।"

### পুরুষতন্ত্র
সাহিত্য বিশারদ পিটার অ্যান্থনি নেইসার মতে, পুরুষতন্ত্রের দুটি গুরুত্বপূর্ণ উপাদান হল আক্রমণাত্মক আচরণ এবং অতিরিক্ত-যৌনতা। আক্রমণাত্মক আচরণ ক্ষমতা ও শক্তি প্রদর্শনের মাধ্যমে প্রদর্শিত হয়, অন্যদিকে অতিরিক্ত-যৌনতা যতটা সম্ভব সঙ্গীর সাথে যৌন কার্যকলাপের মাধ্যমে প্রকাশিত হয়। এই দুটি উপাদান *লা ফিয়েস্তা দেল চিভো*-এ ত্রুহিয়ো ও তার শাসনব্যবস্থার চিত্রায়নকে রূপ দিতে ব্যবহৃত হয়। সমালোচক লরেঞ্জোর পর্যবেক্ষণ অনুসারে, বার্গাস ইয়োসা "পুরুষতন্ত্রের ঐতিহ্য, নির্যাতনকারী পিতার এবং সন্তান লালন-পালনের অনুশীলন প্রকাশ করেছেন যা শিশুদের অপমানিত হওয়ার পুনরাবৃত্তি করে, যাতে প্রতিটি প্রজন্ম পরবর্তী প্রজন্মের কাছে আত্মার শুষ্কতার ভার অর্পণ করে।"

পুরুষতন্ত্রের উভয় দিকেরই প্রদর্শন করতে গিয়ে ত্রুহিয়ো দাবি করেছিলেন যে তার সহকারী ও মন্ত্রিসভা তাকে তাদের স্ত্রী বা কন্যাদের সাথে যৌনসম্পর্ক স্থাপনের সুযোগ দেবে। মারিও বার্গাস ইয়োসা ত্রুহিয়োর পুরুষতন্ত্র ও নারীদের প্রতি তার আচরণ সম্পর্কে লিখেছেন, "তিনি তার মন্ত্রীদের স্ত্রীদের সাথে বিছানায় যেতেন, কেবল এই কারণেই নয় যে তিনি এই নারীদের পছন্দ করতেন, বরং এটি তার মন্ত্রীদের পরীক্ষা করার একটি উপায় ছিল। তিনি জানতে চেয়েছিলেন যে তারা এই চরম অপমান মেনে নিতে প্রস্তুত কিনা। মূলত মন্ত্রীরা এই বিদ্বেষপূর্ণ ভূমিকা পালন করতে প্রস্তুত ছিলেন - এবং তারা ত্রুহিয়োর মৃত্যুর পরেও তার প্রতি অনুগত ছিলেন।" ত্রুহিয়োর যৌনবাসনার বিজয় ও শত্রুদের প্রকাশ্যে অপমান তার রাজনৈতিক ক্ষমতা ও পুরুষতন্ত্রের নিদর্শন। নেইসার ভাষায়, "এর অর্থ হল সর্বোচ্চ পুরুষত্ব রাজনৈতিক আধিপত্যের সমান।"

ত্রুহিয়োর উরানিয়ায় সাথে যৌনবাসনা পূরণের প্রচেষ্টা হল অগাস্টিন কাবরালের রাজনৈতিক প্রভাব এবং তরুণীদের সাথে যৌনবাসনা মেটানোর ক্ষমতা উভয়েরই একটি উদাহরণ। তবে, যেহেতু যৌনবাসনার পূরণের সময় ত্রুহিয়োর লিঙ্গ অসাড় থাকে ও তিনি তরুণীদের সামনে অপমানিত হন, তাই তিনি প্রতিবারই তার যৌনবাসনা পূরণ করতে ব্যর্থ হন।

### স্মৃতিশক্তি
উপন্যাসের সমস্ত কাহিনীই কোনও না কোনভাবে স্মৃতিকে কেন্দ্র করে। উরানিয়া কাবরালের অংশে স্মৃতির মুখোমুখি হওয়া সবচেয়ে বেশি দৃশ্যমান। তিনি ৩০ বছর পর প্রথমবারের মতো ডোমিনিকান প্রজাতন্ত্রে ফিরে এসেছেন। আসা মাত্রই উরানিয়া তার বাবার মুখোমুখি হতে বাধ্য হন এবং ১৪ বছর বয়সে দেশ ছেড়ে চলে যাওয়ার জন্য ধাবিত করা মানসিক আঘাতের স্মৃতি মনে পড়ে। তিনি ত্রুহিয়োর হাতে যৌন নির্যাতনের শিকার হন, স্বৈরশাসকের অনুগ্রহ লাভের জন্য তার বাবা এই ত্যাগ স্বীকার করেছিলেন (যার ইঙ্গিত তিনি বই জুড়ে রয়েছে, কিন্তু যা বইটির একেবারে শেষে প্রকাশিত হয়েছে)। বইটি শেষ হয় তার ফুফু ও ফুফাতো বোনদের কাছে সেই রাতের স্মৃতি বর্ণনা করে, যারা কখনই জানতেন না যে তিনি দেশ ছেড়ে কেন চলে গিয়েছিলেন। যখন তার ফুফু অবাক হন যে তিনি এই সমস্ত বিবরণ মনে রেখেছেন, তখন উরানিয়া উত্তর দেন যে তিনি অনেক কিছু ভুলে গেলেও সেই রাতের সবকিছু মনে রেখেছেন। উরানিয়ার জন্য শাসনব্যবস্থার সংঘটিত নৃশংসতা ভুলে যাওয়া অসম্ভব। অন্যদিকে, তার বাবা তার মনে রাখার এই প্রক্রিয়ায় তার সাথে যোগ দিতে পারছেন না, কারণ তিনি স্ট্রোকে আক্রান্ত হয়েছেন ও কথা বলতে অক্ষম। তবে, উরানিয়ার রাগান্বিত হওয়ার কারণ হল তার বাবা এই বিষয়গুলো ভুলে যেতে চেয়েছিলেন, যদিও তিনি এখনও সেগুলো স্বীকার করতে সক্ষম।

উপন্যাসের খুনিদের সাথে সম্পর্কিত অংশগুলোতে স্মৃতিশক্তিও গুরুত্বপূর্ণ। প্রতিটি অংশই সেই ঘটনাগুলো স্মরণ করে যা তাকে ত্রুহিয়োর হত্যাকাণ্ডে অংশ নিতে ধাবিত করেছিল। এই ঘটনাগুলোর মধ্যে ছিল ১৯৫৬ সালের গালিন্দেজ অপহরণ ও হত্যাকাণ্ড, ১৯৬০ সালে মিরাবাল ভগ্নিদের হত্যাকাণ্ড এবং ১৯৬১ সালে ক্যাথলিক চার্চের সাথে বিচ্ছেদ। বার্গাস ইয়োসা এই ঐতিহাসিক ঘটনাবলিকে খুনিদের নির্দিষ্ট মুহূর্তগুলোর সাথে সংযুক্ত করার জন্য ব্যবহার করেছেন যা ত্রুহিয়োর শাসনামলের সহিংসতা প্রদর্শন করে। ত্রুহিয়োও অতীতের ঘটনাবলির স্মৃতিচারণ করেছেন, বিশেষ করে মার্কিন নৌবাহিনীর হাতে তার নিজের গঠন ও প্রশিক্ষণের কথা।

কিন্তু সর্বোপরি, মারিও বার্গাস ইয়োসা তার উপন্যাসে শাসনব্যবস্থার চিত্রকে তুলে ধরার প্রচেষ্টাকে সহজতর করার জন্য কাল্পনিক উরানিয়া চরিত্রটি ব্যবহার করেছেন। উপন্যাসটি উরানিয়ার গল্পের মাধ্যমে শুরু ও শেষ হয়, অতীতকে মনে করে ও বর্তমানে এর উত্তরাধিকার বোঝার মাধ্যমে একটি কার্যকর আখ্যানটি বুনন করে। এছাড়া ত্রুহিয়োর শাসনব্যবস্থার ইতিহাস সম্পর্কে উরানিয়ার অধ্যয়নের কারণে তিনি সমগ্র দেশের শাসনব্যবস্থার স্মৃতি হাতড়েছেন। এটি বইয়ের একটি উদ্দেশ্যের সাথে সামঞ্জস্যপূর্ণ, যে একটি নতুন প্রজন্ম স্বৈরশাসনের নৃশংসতা ও নিরঙ্কুশ ক্ষমতার বিপদগুলো মনে রাখবে তা নিশ্চিত করা।

### লেখনী ও ক্ষমতা
উপন্যাসটির বর্ণনায় মারিয়া রেজিনা রুইজ দাবি করেছেন যে, "ক্ষমতা তার কর্তাকে নিষেধাজ্ঞা জারি করার ক্ষমতা দেয়; নিষেধাজ্ঞা যা ইতিহাসে প্রতিফলিত হয়, যার অধ্যয়ন কী আছে এবং কী বলা হয় না তা প্রকাশিত হয়।" *লা ফিয়েস্তা দেল চিভো*-এ সরকারের পদক্ষেপ নিষেধাজ্ঞার বক্তৃতা প্রদর্শন করে: বিদেশি সংবাদপত্র ও ম্যাগাজিনগুলোকে ত্রুহিয়োর দেশে প্রবেশ নিষিদ্ধ করা হয়েছিল কারণ সেগুলোকে সরকারের চিন্তাভাবনার জন্য হুমকি হিসেবে দেখা হত। মারিও বার্গাস ইয়োসা কী নিষিদ্ধ ছিল তার অবতারণা করে এই বক্তৃতায় অংশ নেন।

রুইজ উল্লেখ করেন যে লেখনীর মধ্যে বাস্তবতাকে রূপান্তর করার ক্ষমতাও রয়েছে। এটি পাঠককে অতীতে ফিরিয়ে নিয়ে যায়, পাঠককে ঐতিহাসিকদের বলা পৌরাণিক কাহিনী বা বিকৃত গল্পগুলো বুঝতে সাহায্য করে। রুইজ যুক্তি দেন যে অতীত জানা বর্তমানকে বোঝার জন্য অত্যন্ত গুরুত্বপূর্ণ যা আমাদের উত্তর আধুনিকতার দিকে নিয়ে যায় এবং যুক্তি দেখান যে *লা ফিয়েস্তা দেল চিভো*-কে একটি উত্তর আধুনিক আলোচনা হিসেবে দেখা যেতে পারে যা ইতিহাস পুনঃসৃষ্টিতে ভূমিকা পালন করে।

ত্রুহিয়োর শাসনামলের ঘটনাবলিকে ঘিরে কল্পকাহিনী রচনার ফলে ঘটে যাওয়া ভয়াবহতা থেকে কিছুটা ছাড় পাওয়া যায়। লেখক জুলিয়া আলবারেজ দাবি করেন যে এই ঘটনাবলি "শুধুমাত্র কল্পকাহিনী দ্বারা বোঝা যায়, কেবলমাত্র কল্পনা দ্বারাই মুক্তি পাওয়া যায়",  অন্যদিকে রিচার্ড প্যাটারসন দাবি করেন যে বার্গাস ইয়োসা বর্ণনা শৈলী ব্যবহারের মাধ্যমে ত্রুহিয়ো ও তার নৃশংস শাসনকে "পুনর্গঠন করেন ও অনেকাংশে পৌরাণিক কাহিনী হতে দেন না"।  বার্গাস ইয়োসার লেখনী ইতিহাসের এই সময়ের জন্য একটি বিশোধক শক্তি হিসেবে কাজ করে।

## বাস্তবতা ও কল্পকাহিনী
উপন্যাসটি বাস্তবতা ও কল্পকাহিনীর মিশ্রণ। যেকোনো ঐতিহাসিক উপন্যাসে এই দুটি উপাদানের মিশ্রণ গুরুত্বপূর্ণ, বিশেষ করে *লা ফিয়েস্তা দেল চিভো*-এ কারণ বার্গাস ইয়োসা একটি বাস্তব ঘটনা বর্ণনা করতে বাস্তব ও কাল্পনিক উভয় চরিত্রকে বেছে নিয়েছিলেন। কিছু চরিত্র কাল্পনিক, ও যেগুলো অ-কাল্পনিক, সেগুলোরও বইটিতে কাল্পনিক দিক রয়েছে। হত্যাকাণ্ডের সাধারণ বিবরণ সত্য এবং হত্যাকারীরা সবাই বাস্তব জগতের মানুষ। যখন তারা স্বৈরশাসকের আগমনের জন্য অপেক্ষা করে, তারা শাসনের প্রকৃত অপরাধের বর্ণনা দেয়, যেমন মিরাবাল ভগ্নিদের হত্যাকাণ্ড। তবে, অন্যান্য বিবরণ বার্গাস ইয়োসা আবিষ্কার করেছেন, যেমন আমাদিতোর তার প্রিয়তমার ভাইকে হত্যা।

শাসনব্যবস্থার মধ্যে যারা আছেন তারাও কাল্পনিক চরিত্র ও বাস্তব মানুষের মিশ্রণ। রাষ্ট্রপতি বালাগের বাস্তব, কিন্তু কাবরাল পরিবার সম্পূর্ণ কাল্পনিক। উল্‌ফের মতে, বার্গাস ইয়োসা "একটি ডোমিনিকান পরিবারের অভিজ্ঞতা অনুসারে ত্রুহিয়োর ডোমিনিকান প্রজাতন্ত্রের "আধ্যাত্মিক উপনিবেশ"-এর একটি কাল্পনিক বিবরণ তৈরিতে ইতিহাসকে একটি সূচনা বিন্দু হিসেবে ব্যবহার করেন। কাল্পনিক কাবরাল পরিবার বার্গাস ইয়োসাকে ত্রুহিয়োর শাসনের দুটি দিক দেখানোর সুযোগ করে দেয়: অগাস্টিনের মাধ্যমে পাঠক জাতির নেতার প্রতি চূড়ান্ত আনুগত্য ও ত্যাগ দেখতে পান; এবং উরানিয়ার মাধ্যমে শাসনব্যবস্থার সহিংসতা ও এর রেখে যাওয়া যন্ত্রণাকে বয়ে নিয়ে চলা। বার্গাস ইয়োসা বাস্তব চরিত্রগুলোর অভ্যন্তরীণ চিন্তাভাবনাকেও কাল্পনিক করেছেন, বিশেষ করে ছাগলের (ত্রুহিয়ো) নিজের চিন্তাভাবনা। সাহিত্য বিশারদ রিচার্ড প্যাটারসনের মতে, "বার্গাস ইয়োসার রচনা ত্রুহিয়োর চেতনার "অন্ধকার অঞ্চলে" বিস্তৃত হয় (যেমনভাবে গল্পকার এটি কল্পনা করার সাহস করেন)।"

বার্গাস ইয়োসা ঐতিহাসিক ঘটনাবলির সাথে শাসনব্যবস্থার একটি চিত্রও তৈরি করেছিলেন। বইটির ঐতিহাসিক নির্ভুলতা সম্পর্কে বার্গাস ইয়োসা বলেছেন, "এটি একটি উপন্যাস, ইতিহাসের বই নয়, তাই আমি অনেক স্বাধীনতা নিয়েছি। আমি নিজের উপর যে সীমাবদ্ধতা আরোপ করেছি তা হল আমি এমন কিছু আবিষ্কার করতে যাচ্ছি না যা ডোমিনিকান প্রজাতন্ত্রের জীবনের কাঠামোর মধ্যে ঘটতে পারে না। আমি মৌলিক তথ্যগুলোকে সম্মান করেছি, তবে গল্পটিকে আরও বিশ্বাসযোগ্য করে তোলার জন্য আমি অনেক কিছু পরিবর্তন ও বিকৃত করেছি - এবং আমি অতিরঞ্জিত করিনি।"

## সমালোচনামূলক প্রতিক্রিয়া
*লা ফিয়েস্তা দেল চিভো*-এর বাস্তববাদী ধরনকে কয়েকজন সমালোচক স্বৈরশাসকধর্মী উপন্যাসের রূপক দৃষ্টিভঙ্গি থেকে সাময়িক বিরতি হিসেবে গণ্য করেন।  উপন্যাসটি বিপুল ইতিবাচক পর্যালোচনা লাভ করে, যার বেশিরভাগই ভালো গল্প বলার স্বার্থে ঐতিহাসিক নির্ভুলতাকে ত্যাগ করার বিষয়টিকে গ্রহণ করতে রাজি হয়েছে।

উপন্যাসটি নিয়ে একটি সাধারণ মন্তব্য হল উপন্যাসে চিত্রিত নির্যাতন ও হত্যার অনেক ঘটনার গ্রাফিক প্রকৃতি। বার্গাস পাঠককে একটি নিপীড়ক শাসনের বাস্তবতা দেখতে দেন, যা লাতিন আমেরিকান সাহিত্যে তার স্বদেশিরা প্রায়শই ব্যবহার করেন না, যেমন মাইকেল উড লন্ডন রিভিউ অব বুকসে লিখেছেন: "বর্গাস ইয়োসা ... আমাদের প্রতিদিনের ষড়যন্ত্রের বিবরণ এবং নির্যাতন ও হত্যার জঘন্য, দুঃখজনক ক্ষুদ্র বিবরণ থেকেও আরও অনেক বেশি কিছু বলেছেন।" *[[দ্য নিউ ইয়র্ক টাইমস]]*-এর ওয়াল্টার কার্ন বলেন যে "অন্ধকূপে জিজ্ঞাসাবাদ এবং নির্যাতনের সময়কালের ভয়াবহ দৃশ্য" উপন্যাসের অন্যান্য দিকগুলোকে ফ্যাকাশে করে দেয়, যা তাদের তাৎপর্য ও প্রভাবকে হ্রাস করে। একইভাবে, কার্ন ইঙ্গিত দেন যে মাইকেল উডের উল্লেখিত "আখ্যান কৌশল" কিছুটা অপ্রয়োজনীয় বলেও একটি মূলত অতিরিক্ত গল্পের সৃষ্টি করে। উরানিয়া কাবরালকে কেন্দ্র করে আবর্তিত গল্পটিকে স্টারক উপন্যাসটিকে আলোকপাত করে এমন একটি আবেগঘন কেন্দ্র হিসেবে বর্ণনা করেছেন এবং উড একমত যে অতীতের ভয়াবহতার সাথে তার মুখোমুখি হওয়া পাঠকদের মনোযোগ আকর্ষণ করে। অন্যদিকে, কার্নের পর্যালোচনায় বলা হয়েছে যে উরানিয়ার অংশগুলো "বাগাড়ম্বরপূর্ণ ও আবহ সৃষ্টিকারী ... [এবং] অন্য ধরণের বই থেকে ধার করা বলে মনে হয়।"

*লা ফিয়েস্তা দেল চিভো*-এর অধিকাংশ পর্যালোচনায় যৌনতা ও ক্ষমতার মধ্যে সম্পর্কের সরাসরি বা পরোক্ষ ইঙ্গিত প্রদর্শন করে। সালোনের সমালোচক লরা মিলার, *দ্য অবজারভারের* লেখক জোনাথন হিউড,  ওয়াল্টার কার্ন ও মাইকেল উড প্রত্যেকেই ত্রুহিয়োর ধীরে ধীরে তার শরীরের উপর ও তার অনুসারীদের উপর চূড়ান্ত নিয়ন্ত্রণ হারানোর মধ্যে সংযোগের বিশদ বর্ণনা করেছেন। ত্রুহিয়ো যৌন ক্রিয়াকলাপের মাধ্যমে রাজনৈতিক ক্ষমতাকে শক্তিশালী করে এবং তার শরীরের উপর নিয়ন্ত্রণ হারানোর সাথে সাথে ব্যক্তিগত বিশ্বাস হারাতে শুরু করে, তা পর্যালোচকদের প্রায়ই আলোচনার বিষয়।

১৯৭৮ সালের নন-ফিকশন বই "ত্রুহিয়ো: দ্য ডেথ অফ দ্য গোট"-এর লেখক বার্নার্ড ডিয়েডরিচ ২০১১ সালে বার্গাস ইয়োসার বিরুদ্ধে কুম্ভিলতার অভিযোগ করেছিলেন।

## রূপান্তর
মারিও বার্গাস ইয়োসার চাচাতো ভাই লুইস ইয়োসা ২০০৫ সালে এই উপন্যাসের ইংরেজি ভাষার *[[দ্য ফিস্ট অব দ্য গোট (চলচ্চিত্র)|চলচ্চিত্ররূপ]]* নির্মাণ করেন। এতে উরানিয়া কাবরাল চরিত্রে ইজাবেল্লা রোসসেল্লিনি, তার পিতা অগাস্টিন চরিত্রে পল ফ্রিম্যান, উরানিতা চরিত্রে স্টেফানি লেওনিদাস ও রাফায়েল ত্রুহিয়ো চরিত্রে টমাস মিলিয়ান অভিনয় করেন। এটি ডোমিনিকান প্রজাতন্ত্র ও স্পেনে ধারণ করা হয়। *[[ভ্যারাইটি (পত্রিকা)|ভ্যারাইটিতে]]* এক পর্যালোচনায় সমালোচক জোনাথন হল্যান্ড চলচ্চিত্রটিকে "ভোজের চেয়ে কম বরং একটু তাড়াহুড়া করে পাকানো, কিন্তু খুবই উপভোগ্য নিত্ত-নৈমিত্তিক খাবার" বলে উল্লেখ করেন এবং মন্তব্য করেন যে মূল উপন্যাস থেকে এর পার্থক্য হল মনস্তাত্ত্বিক সূক্ষ্ম তারতম্যকে বিসর্জন দেওয়া।

উপন্যাসটিকে হোর্হে আলি ত্রিয়ানা ও তার কন্যা ভেরোনিকা ত্রিয়ানা মঞ্চনাটকের উপযোগী করেন এবং হোর্হে ত্রিয়ানার পরিচালনায় নাটকটি (স্পেনীয় ভাষায়, কিন্তু ইংরেজি ভাষায়ও অনূদিত) ২০০৩ সালে নিউ ইয়র্কের রেপার্তোরিও এস্পানিয়োলে মঞ্চস্থ হয় এবং ২০০৭ সালে তা স্থানান্তরিত হয়ে লিমায় মঞ্চস্থ হয়।  এই উপন্যাসের মঞ্চরূপের একটি বৈশিষ্ট হল একই অভিনেতা অগাস্টিন কাবরাল ও রাফায়েল ত্রুহিয়ো চরিত্রে অভিনয় করেন। পর্যালোচক ব্রুস ওয়েবার বলেন যে এর থেকে এই বিষয়টি স্পষ্ট হয়ে ওঠে যে "ত্রুহিয়োর দেশটির উপর নিয়ন্ত্রণ তার অসহায় সহযোগীদের কারণে সম্ভব হয়েছিল।"

## উৎস

## তথ্যসূত্র

*।
*।
*।
*
*।
*।
*।
*।
*।
*।
*।
*. UMI Number: 3122132।
*। (Subscription to Project MUSE required.)
*।
*।
*।
*।
*।
*।
*। অনুবাদ. ইডিথ গ্রসম্যান।
*।
*।
*। পিএইচডি সন্দর্ভ।
*।
*

বিষয়শ্রেণী:২০০০-এর স্পেনীয় উপন্যাস
বিষয়শ্রেণী:ঐতিহাসিক উপন্যাস
বিষয়শ্রেণী:১৯৬১-এর পটভূমিতে উপন্যাস
বিষয়শ্রেণী:ডোমিনিকান প্রজাতন্ত্রের পটভূমিতে উপন্যাস
বিষয়শ্রেণী:মারিও বার্গাস ইয়োসার উপন্যাস
বিষয়শ্রেণী:চলচ্চিত্রে রূপান্তরিত পেরুভীয় উপন্যাস
বিষয়শ্রেণী:মঞ্চনাটকে রূপান্তরিত পেরুভীয় উপন্যাস